КIуэкIуэ Юрий иригъэкIуэкIащ республикэм и къалащхьэр зэIузэпэщ щIыным хуэгъэзауэ нэхъапэм яхуигъэувауэ щыта пщэрылъхэр зэрагъэзащIэм теухуа зэIущIэ
КъБР-м и Iэтащхьэ КIуэкIуэ Юрий иджыблагъэ иригъэкIуэкIа зэIущIэр зытеухуауэ щытар республикэм и къалащхьэр зэIузэпэщ щIы-ным хуэгъэзауэ IэнатIэ зэмылIэужьыгъуэхэм пщэрылъ ящищIахэр зэрагъэзащIэр къэпщытэнырщ.
Абы хэтащ КъБР-м и Правительствэм, Налшык къалэ округым и администрацэм, КъБР-м Гъуэгу хозяйствэмкIэ и управленэм, КъБР-м Транспортымрэ связымкIэ и къэрал комитетым, КъБР-м ЭнергетикэмкIэ, тарифхэмкIэ, псэупIэм и IэнатIэм щыкIэлъыплъынымкIэ и къэрал комитетым, КъБР-м щыIэ МВД-м и УГИБДД-м я лэжьакIуэхэр.
ЗэIущIэм куууэ щызэпкърахащ ЩоджэнцIыкIум и уэрамыр егъэфIэкIуэнымрэ Къэбэрдей уэрамыр лъэс зекIуапIэ щIынымрэ хуэгъэзауэ зэфIагъэкIхэр.
Гулъытэ хэха хуащIащ къалэм и гъуэгу, транспорт инфраструктурэм, псэупIэ-коммунальнэ IэнатIэм зегъэужьыным, тхыдэмрэ щэнхабзэмрэ я фэеплъхэр зыхуей хуэгъэзэным. ИкIэщIыпIэкIэ зэгугъун хуейхэм ящыщу къыхагъэщхьэхукIащ унэхэр зэрагъэплъ псы пщтырыр зрикIуэ бжьамийуэ жьы дыдэ хъуахэр зэхъуэкIыным, уэлбанэшхуэхэм деж уэшхыпсыр зэрыщIэж бжьамийхэр зэгъэпэщыжыным.
КIуэкIуэ Юрий къыхигъэщхьэхукIащ а лэжьыгъэ псори зэуIуу, къалэдэсхэр зыщIэупщIэхэм къезэгъыу икIи фIыуэ егъэкIуэкIын зэрыхуейр. КъБР-м и Правительствэм, Налшык къалэм и администрацэм абы яхуигъэуващ лэжьыгъэхэр зэрырагъэкIуэкIыну планхэмрэ дэтхэнэ зы IуэхумкIи жэуап зыхь къулыкъущIэхэмрэ щыгъэбелджыла тхылъхэр бадзэуэгъуэм и 15-м фIэмыкIыу хьэзыр ящIыну.
КъБР-м и Iэтащхьэмрэ Правительствэмрэя пресс-IуэхущIапIэ.
